
[bookmark: TextBodyBegin]Európsky parlament,
–	so zreteľom na Zmluvu o fungovaní Európskej únie (ďalej len „ZFEÚ“), najmä na jej článok 121 ods. 2 a článok 136,
–	so zreteľom na Protokol č. 1 k Zmluve o Európskej únii (ďalej len „Zmluva o EÚ“) a ZFEÚ o úlohe národných parlamentov v Európskej únii,
–	so zreteľom na Protokol č. 2 k Zmluve o EÚ a ZFEÚ o uplatňovaní zásad subsidiarity a proporcionality,
–	so zreteľom na Zmluvu o stabilite, koordinácii a správe v hospodárskej a menovej únii,
–	so zreteľom na Parížsku dohodu zmluvných strán Rámcového dohovoru Organizácie Spojených národov o zmene klímy a ciele udržateľného rozvoja,
–	so zreteľom na smernicu Rady 2011/85/EÚ z 8. novembra 2011 o požiadavkách na rozpočtové rámce členských štátov[footnoteRef:1], [1:  	Ú. v. EÚ L 306, 23.11.2011, s. 41.] 

–	so zreteľom na nariadenie Rady (EÚ) č. 1177/2011 z 8. novembra 2011, ktorým sa mení a dopĺňa nariadenie (ES) č. 1467/97 o urýchľovaní a objasňovaní vykonania postupu pri nadmernom schodku[footnoteRef:2], [2:  	Ú. v. EÚ L 306, 23.11.2011, s. 33.] 

–	so zreteľom na nariadenie Európskeho parlamentu a Rady (EÚ) č. 1173/2011 zo 16. novembra 2011 o účinnom presadzovaní rozpočtového dohľadu v eurozóne[footnoteRef:3], [3:  	Ú. v. EÚ L 306, 23.11.2011, s. 1.] 

–	so zreteľom na nariadenie Európskeho parlamentu a Rady (EÚ) č. 1174/2011 zo 16. novembra 2011 o opatreniach na presadzovanie vykonávania nápravy nadmernej makroekonomickej nerovnováhy v rámci eurozóny[footnoteRef:4], [4:  	Ú. v. EÚ L 306, 23.11.2011, s. 8.] 

–	so zreteľom na nariadenie Európskeho parlamentu a Rady (EÚ) č. 1175/2011 zo 16. novembra 2011, ktorým sa mení a dopĺňa nariadenie Rady (ES) č. 1466/97 o posilnení dohľadu nad stavmi rozpočtov a o dohľade nad hospodárskymi politikami a ich koordinácii[footnoteRef:5], [5:  	Ú. v. EÚ L 306, 23.11.2011, s. 12.] 

–	so zreteľom na nariadenie Európskeho parlamentu a Rady (EÚ) č. 1176/2011 zo 16. novembra 2011 o prevencii a náprave makroekonomických nerovnováh[footnoteRef:6], [6:  	Ú. v. EÚ L 306, 23.11.2011, s. 25.] 

–	so zreteľom na nariadenie Európskeho parlamentu a Rady (EÚ) č. 472/2013 z 21. mája 2013 o sprísnení hospodárskeho a rozpočtového dohľadu nad členskými štátmi v eurozóne, ktoré majú závažné ťažkosti v súvislosti so svojou finančnou stabilitou, alebo im takéto ťažkosti hrozia[footnoteRef:7], [7:  	Ú. v. EÚ L 140, 27.5.2013, s. 1.] 

–	so zreteľom na nariadenie Európskeho parlamentu a Rady (EÚ) č. 473/2013 z 21. mája 2013 o spoločných ustanoveniach o monitorovaní a posudzovaní návrhov rozpočtových plánov a zabezpečení nápravy nadmerného deficitu členských štátov v eurozóne[footnoteRef:8], [8:  	Ú. v. EÚ L 140, 27.5.2013, s. 11.] 

–	so zreteľom na nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti[footnoteRef:9], [9:  	Ú. v. EÚ L 57, 18.2.2021, s. 17.] 

–	so zreteľom na oznámenie Komisie zo 4. marca 2021 s názvom Akčný plán na realizáciu Európskeho piliera sociálnych práv (COM(2021)0102),
–	so zreteľom na sociálny záväzok Rady, Komisie, Európskeho parlamentu a sociálnych partnerov z Porta zo 7. mája 2021,
–	so zreteľom na posúdenie zámerov fiškálnej politiky vhodných pre eurozónu na rok 2024 Európskou fiškálnou radou z 28. júna 2023,
–	so zreteľom na výročnú správu Európskej fiškálnej rady zo 4. októbra 2023,
–	so zreteľom na oznámenie Komisie z 9. novembra 2022 o usmerneniach týkajúcich sa reformy rámca správy hospodárskych záležitostí EÚ (COM(2022)0583),
–	so zreteľom na návrh Komisie z 26. apríla 2023 na nariadenie Európskeho parlamentu a Rady o účinnej koordinácii hospodárskych politík a mnohostrannom rozpočtovom dohľade a o zrušení nariadenia Rady (ES) č. 1466/97 (COM(2023)0240),
–	so zreteľom na návrh Komisie z 26. apríla 2023 na nariadenie Rady, ktorým sa mení nariadenie (ES) č. 1467/97 o urýchľovaní a objasňovaní vykonania postupu pri nadmernom schodku (COM(2023)0241),
–	so zreteľom na návrh Komisie z 26. apríla 2023 na smernicu Rady, ktorou sa mení a dopĺňa smernica 2011/85/EÚ o požiadavkách na rozpočtové rámce členských štátov (COM(2023)0242),
–	so zreteľom na vyhlásenie z Granady zo 6. októbra 2023,
–	so zreteľom na oznámenie Komisie z 21. novembra 2023 s názvom Ročný prieskum udržateľného rastu na rok 2024 (COM(2023)0901),
–	so zreteľom na oznámenie Komisie z 21. novembra 2023 s názvom Správa o mechanizme varovania na rok 2024 (COM(2023)0902) a na odporúčanie Komisie z 21. novembra 2023 k odporúčaniu Rady o hospodárskej politike eurozóny (COM(2023)0903),
[bookmark: _GoBack]–	so zreteľom na návrh spoločnej správy Komisie a Rady o zamestnanosti z 21. novembra 2023 (COM(2023)0904),
–	so zreteľom na hospodársku prognózu Komisie z jesene 2023 z 15. novembra 2023,
–	so zreteľom na článok 54 rokovacieho poriadku,
–	so zreteľom na stanovisko Výboru pre rozpočet,
–	so zreteľom na správu Výboru pre hospodárske a menové veci (A9-0063/2024),
A.	keďže európsky semester zohráva dôležitú úlohu pri koordinácii hospodárskych, rozpočtových, štrukturálnych, sociálnych politík a politík zamestnanosti v členských štátoch, čím sa zabezpečuje makroekonomická stabilita hospodárskej a menovej únie;
B.	keďže podľa prognózy Komisie zo zimy 2024 sa hospodárska činnosť v roku 2023 po výraznom oživení v roku 2022 zvýšila len o 0,5 % v EÚ aj v eurozóne vzhľadom na vysokú infláciu a prísnejšie podmienky financovania; keďže očakávaný rast HDP na rok 2024 bol revidovaný na 0,9 % (z 1,3 %) v EÚ a na 0,8 % (z 1,2 %) v eurozóne; keďže sa predpokladá, že v roku 2025 sa ekonomická činnosť zvýši o 1,7 % v EÚ a o 1,5 % v eurozóne;
C.	keďže trh práce EÚ vykazoval v prvom polroku 2023 naďalej dobré výsledky, a to aj napriek spomaleniu hospodárskeho rastu; keďže podľa prognózy Komisie z jesene 2023 je však nedostatok pracovnej sily naďalej akútny v mnohých odvetviach a povolaniach, najmä v oblastiach súvisiacich s rozširovaním a zavádzaním technológií s nulovou bilanciou emisií a technológií s nízkymi emisiami; keďže nezamestnanosť v EÚ ako celku dosiahla historicky nízku úroveň, pričom medzi jednotlivými členskými štátmi sú rozdiely; keďže nezamestnanosť mladých ľudí bola podľa Eurostatu v decembri 2023 na úrovni 14,7 % v EÚ a 14,4 % v eurozóne;
D.	keďže podľa prognózy Komisie zo zimy 2024 sa predpokladá, že inflácia klesne zo 6,3 % v roku 2023 na 3,0 % v roku 2024 a 2,5 % v roku 2025 v EÚ a z 5,4 % v roku 2023 na 2,7 % v roku 2024 a 2,2 % v roku 2025 v eurozóne; keďže fiškálna politika musí podporovať menovú politiku pri znižovaní inflácie a zabezpečovaní fiškálnej udržateľnosti a zároveň poskytovať dostatočný priestor na ďalšie investície a podporovať dlhodobý rast;
E.	keďže inflácia postihuje príjmové skupiny odlišne a skupiny s nízkymi príjmami sú ňou zasiahnuté neúmerne; keďže inflácia by v určitých skupinách obyvateľstva mohla spôsobiť skutočnú krízu životných nákladov, čo predstavuje výzvy pre sociálnu súdržnosť;
F.	keďže sa predpokladá, že pomer dlhu k HDP sa v roku 2023 znížil na 83,1 % v EÚ (a na 90,4 % v eurozóne); keďže sa predpokladá, že pomer dlhu k HDP v EÚ mierne klesne na približne 82,7 % v roku 2024 a na 82,5 % v roku 2025; keďže sa očakáva, že pomer dlhu eurozóny k HDP sa zníži na približne 89,7 % v roku 2024 a na 89,5 % v roku 2025; keďže úrovne dlhu jednotlivých členských štátov sa veľmi líšia; keďže vysoký pomer dlhu k HDP v kombinácii s vysokými úrokovými sadzbami a neistou makroekonomickou situáciou môže ohroziť dlhodobú udržateľnosť dlhu a hospodársku stabilitu;
G.	keďže podľa prognózy Komisie z jesene 2023 sa očakáva, že všeobecný deficit verejných financií v EÚ a v eurozóne klesol na 3,2 % HDP v roku 2023 a ďalej sa zníži na 2,8 % HDP v roku 2024 a 2,7 % v roku 2025; keďže všeobecná úniková doložka Paktu stability a rastu sa na konci roku 2023 deaktivovala; keďže Komisia oznámila, že Rade predloží návrh na začatie postupov pri nadmernom deficite na jar 2024, a to na základe výsledných údajov za rok 2023 v súlade so súčasnými právnymi ustanoveniami;
H.	keďže v rokoch 2023 a 2024 sa celkové zámery fiškálnej politiky podľa očakávaní zmenia na reštriktívne, a to o 0,5 % HDP v obidvoch rokoch, predovšetkým v dôsledku takmer úplného ukončenia krízových opatrení v energetike;
I.	keďže rýchla, rozhodná a koordinovaná politická reakcia umožnila oživenie hospodárstva EÚ a riešenie sociálno-ekonomických dôsledkov pandémie ochorenia COVID-19 a útočnej vojny Ruska proti Ukrajine a zvládnuť následnú energetickú krízu; keďže hospodárstvo sa v roku 2023 spomalilo; keďže výhľad naďalej charakterizuje veľká neistota a riziká, ktoré súvisia predovšetkým s vývojom pokračujúcej ruskej útočnej vojny proti Ukrajine a konfliktu na Blízkom východe;
J.	keďže tieto rušivé geopolitické udalosti ukázali, že je potrebné, aby Európska únia ďalej posilňovala svoju otvorenú strategickú autonómiu a zostala konkurencieschopná na svetovom trhu, pričom zároveň musí zabezpečiť, aby sa na nikoho nezabudlo;
K.	keďže financovanie EÚ prispieva k makroekonomickej sile na úrovni EÚ a zvyšuje jej vnútornú a vonkajšiu odolnosť v čase krízy, pričom podporuje členské štáty pri financovaní potrebných investícií do priorít EÚ na riešenie súčasných a budúcich výziev;
L.	keďže po značnej expanzii súvisiacej s krízou v rokoch 2020 až 2022 sa očakáva, že zámery fiškálnej politiky v eurozóne budú v rokoch 2023 a 2024 reštriktívne; keďže zámery fiškálnej politiky by mali zostať pružné vzhľadom na vysokú neistotu;
M.	keďže čisté verejné investície ako percento HDP v EÚ po finančnej kríze v dôsledku pandémie ochorenia COVID-19 prudko klesli a v niektorých prípadoch dosiahli záporné hodnoty; keďže tento pomer sa ešte úplne neobnovil; keďže úspech klimaticky neutrálnych politík a digitálnej transformácie závisí od spoločného európskeho prístupu a vyžaduje si opatrenia na úrovni EÚ aj členských štátov; keďže budúca odolnosť EÚ je úzko spojená so zvýšenými verejnými a súkromnými investíciami do udržateľného rastu a ambicióznym programom štrukturálnych reforiem; keďže je nevyhnutné včas sa zaoberať potrebou stratégie na zabezpečenie primeraných verejných investícií po skončení Mechanizmu na podporu obnovy a odolnosti v roku 2026; keďže dosiahnutie cieľov Európskej zelenej dohody a Parížskej dohody si vyžaduje značné verejné a súkromné investície;
N.	keďže členské štáty by mali zaviesť potrebné kontrolné a audítorské mechanizmy na zaistenie dodržiavania zásad právneho štátu a ochranu finančných záujmov EÚ, najmä s cieľom predchádzať podvodom, korupcii a konfliktom záujmov a zabezpečiť transparentnosť; keďže je dôležité, aby členské štáty v tejto súvislosti vykonávali príslušné podporné odporúčania pre jednotlivé krajiny;
Hospodárske vyhliadky EÚ
1.	vyjadruje znepokojenie nad situáciou v hospodárstve, pretrvávajúcou neistotou, slabým rastom, konkurencieschopnosťou a produktivitou v EÚ; so znepokojením berie na vedomie pokračujúci vplyv cien energií a inflácie na kúpnu silu domácností, čo vedie k zvýšenému riziku chudoby vrátane energetickej chudoby mnohých Európanov, a na výkonnosť podnikov EÚ vrátane malých a stredných podnikov (MSP); vyzýva členské štáty, aby prijali ďalšie kroky na prekonanie týchto problémov, vykonávali cielené opatrenia s cieľom zabezpečiť spravodlivú hospodársku súťaž na jednotnom trhu a riešili pretrvávajúce inflačné tlaky;
2.	konštatuje, že mnohé členské štáty zápasia so štrukturálnymi výzvami, ktoré bránia ich potenciálu rastu; zdôrazňuje, že riešenie štrukturálnych výziev má zásadný význam pre udržateľnú obnovu a trvalý rast a že vykonávanie reforiem na riešenie štrukturálne slabých miest je kľúčové nielen na zlepšenie schopnosti odolávať existujúcim výzvam a zvládať ich, ale aj na udržateľné a spravodlivé uskutočnenie dvojakej transformácie; zdôrazňuje, že ambiciózne štrukturálne reformy sú stále nevyhnutné na posilnenie hospodárskej základne EÚ, podporu zakladania podnikov a podnikania a posilnenie konkurencieschopnosti, produktivity a celkového potenciálu rastu EÚ;
3.	zdôrazňuje, že nedostatočné verejné a súkromné investície v niektorých členských štátoch brzdia potenciál sociálne spravodlivého a environmentálne udržateľného rastu; domnieva sa, že kľúčovými faktormi na prilákanie investícií sú predvídateľné pravidlá, rovnaké podmienky a nižšie náklady na dodržiavanie predpisov; zdôrazňuje, že tieto investície sú kľúčové pre schopnosť EÚ riešiť súčasné výzvy vrátane spravodlivej zelenej a digitálnej transformácie a že zvýšia odolnosť EÚ a jej dlhodobú konkurencieschopnosť počas nadchádzajúcich výziev; domnieva sa, že tieto investície by mali byť spojené s reformami na posilnenie rastu a odolnosti; upozorňuje na investície do obnoviteľných zdrojov energie a energetickej efektívnosti, ktoré sú potrebné okrem iného na to, aby EÚ bola nezávislá od dovážaných fosílnych palív a aby sa obmedzila inflácia spôsobená cenami energie; berie na vedomie reštriktívne zámery fiškálnej politiky, ktoré sa očakávajú v rokoch 2023 a 2024; zdôrazňuje, že prípadný pokles by nemal byť na úkor investícií, ktoré by sa mali v celej Únii zvýšiť;
4.	zdôrazňuje, že ďalšie prehĺbenie jednotného trhu a odstránenie prekážok pre investície, a to aj prostredníctvom reforiem, ktoré zefektívnia a zdigitalizujú plánovacie, povoľovacie a iné administratívne postupy, by pomohlo zvýšiť súkromné investície; znovu zdôrazňuje, že prispieť môže aj priemyselná politika, ako aj prehĺbené a integrované kapitálové trhy a inovácia, a to podporou investícií, zachovaním globálnej konkurencieschopnosti EÚ a zmierňovaním rizík spojených s nadmernou závislosťou od obmedzeného počtu tretích krajín v oblasti kľúčových technológií, surovín a priemyselných vstupov;
5.	vyzýva členské štáty, aby uskutočňovali preskúmanie výdavkov ako pravidelný krok (viac)ročného rozpočtového postupu, čo by pomohlo zlepšiť efektívnosť a kvalitu verejných výdavkov; súhlasí s odporúčaním Komisie v ročnom prieskume udržateľného rastu na rok 2024, že členské štáty by mali čo najskôr ukončiť opatrenia na podporu energetiky súvisiace s krízou a postupne zrušiť dotácie na fosílne palivá; zdôrazňuje, že verejné príjmy, ako aj verejné výdavky majú zásadný význam na zaručenie udržateľnosti verejných financií; vyzýva členské štáty, aby prijali opatrenia na boj proti daňovým podvodom, vyhýbaniu sa daňovým povinnostiam, daňovým únikom a praniu špinavých peňazí; v tejto súvislosti víta dohodu o balíku opatrení na boj proti praniu špinavých peňazí;
6.	súhlasí s hodnotením Komisie, že riziká spojené s vysokým zadlžením a cenovými rozdielmi sú naďalej relevantné, najmä v členských štátoch, kde si obsluha dlhu vyžaduje rozsiahle refinancovanie dlhu alebo kde súkromný sektor čelí prudkému zvýšeniu platieb úrokov;
7.	vyzýva členské štáty v eurozóne, aby preskúmali všetky prostriedky na dokončenie revízie Zmluvy o Európskom mechanizme pre stabilitu s cieľom umožniť zavedenie spoločného zabezpečovacieho mechanizmu pre jednotný fond na riešenie krízových situácií, ktorý by ďalej posilnil odolnosť eurozóny;
Európsky semester a Mechanizmus na podporu obnovy a odolnosti
8.	pripomína, že európsky semester je dobre zavedený rámec na koordináciu rozpočtových, hospodárskych a sociálnych politík a politík zamestnanosti v celej Únii v súlade so zmluvami vrátane Európskeho piliera sociálnych práv, čím sa zabezpečuje jeho makroekonomická stabilita, udržateľná konvergencia ekonomickej výkonnosti členských štátov a sociálna súdržnosť EÚ; požaduje väčšiu zodpovednosť členských štátov v európskom semestri, napríklad prostredníctvom ich miestnych a regionálnych orgánov; konštatuje, že Priemyselný plán Zelenej dohody z roku 2023 je súčasťou stratégie rastu EÚ;
9.	súhlasí s názorom, že odporúčania pre jednotlivé krajiny na rok 2024 sa musia zamerať na konkrétne kritériá; zdôrazňuje, že musia slúžiť aj na podporu zdravého a inkluzívneho hospodárskeho rastu, posilnenie konkurencieschopnosti a makroekonomickej stability, podporu zelenej a digitálnej transformácie a zabezpečenie sociálnej a medzigeneračnej spravodlivosti; berie na vedomie rozdiely týkajúce sa národných prognóz rastu HDP, inflácie, nezamestnanosti, salda verejných financií, hrubého verejného dlhu a salda bežného účtu a konštatuje, že poukazujú na potrebu flexibilných prístupov založených na konkrétnej realite každého členského štátu; vyzýva v tejto súvislosti Komisiu, aby lepšie prepojila odporúčania pre jednotlivé krajiny s príslušnými správami o jednotlivých krajinách; vyzýva na účinné monitorovanie vykonávania odporúčaní pre jednotlivé krajiny a príslušných reforiem, ako aj pokroku pri znižovaní zistených nedostatkov investícií; zdôrazňuje, že odporúčania pre jednotlivé krajiny musia zohľadňovať sociálnu zraniteľnosť a nezamestnanosť; berie na vedomie klesajúci počet sociálnych odporúčaní pre jednotlivé krajiny na základe sociálneho prehľadu;
10.	víta flexibilitu pri úprave Mechanizmu na podporu obnovy a odolnosti, napr. v kontexte plánu REPowerEU, na základe skúseností získaných z jeho vykonávania; zdôrazňuje, že míľniky a ciele v národných plánoch obnovy by mali byť v súlade s odporúčaniami pre jednotlivé krajiny a že členské štáty by mali riešiť aspoň významnú podskupinu odporúčaní pre jednotlivé krajiny, ako súčasť svojich národných plánov obnovy a odolnosti; vyzdvihuje úspech Mechanizmu na podporu obnovy a odolnosti; pripomína, že úspech a účinnosť financovaných projektov sa bude merať na základe ich vplyvu na hospodárstvo a zamestnanosť, a vyzýva na rýchle, transparentné a účinné vykonávanie týchto projektov; v tejto súvislosti zdôrazňuje, že súlad s nariadením o Mechanizme na podporu obnovy a odolnosti a riadne vykonávanie sú kľúčové pre dôveryhodnosť tohto mechanizmu;
11.	berie na vedomie úlohu Mechanizmu na podporu obnovy a odolnosti pri riešení globálnych výziev vyplývajúcich zo zelenej a digitálnej transformácie hospodárstva; zdôrazňuje, že reformy a investície v rámci plánov obnovy a odolnosti prispievajú k cieľom nariadenia o Mechanizme na podporu obnovy a odolnosti v oblasti klímy a rešpektujú zásadu „nespôsobovať významnú škodu“; vyzýva členské štáty, aby čo najlepšie využili túto príležitosť a využili Mechanizmus na podporu obnovy a odolnosti na transformáciu svojich hospodárstiev a zvýšenie ich konkurencieschopnosti; pripomína, že je dôležité overiť, či sa finančné prostriedky dostávajú do reálnej ekonomiky a k MSP, a zdôrazňuje význam zodpovednosti a transparentnosti, pokiaľ ide o subjekty, ktoré dostávajú finančné prostriedky EÚ;
12.	zdôrazňuje význam súkromných a verejných investícií v kontexte hospodárskej obnovy a pri riadení dvojakej transformácie; pripomína, že Mechanizmus na podporu obnovy a odolnosti nenahrádza osobitnú úlohu vnútroštátnych verejných investícií; opakuje, že treba zabezpečiť kvalitu, transparentnosť a zodpovednosť verejných investícií a vnútroštátnych stratégií, aby boli v súlade s cieľmi dvojakej transformácie; zdôrazňuje, že tieto národné stratégie pre dvojakú transformáciu by mali dopĺňať Mechanizmus na podporu obnovy a odolnosti a iné európske investičné nástroje;
13.	podporuje zefektívnenie programov politiky súdržnosti EÚ s investičnými potrebami identifikovanými v rámci Mechanizmu na podporu obnovy a odolnosti a odporúčaní pre jednotlivé krajiny; pripomína, že politika súdržnosti slúži širšiemu súboru cieľov než je Mechanizmus na podporu obnovy a odolnosti a môže dopĺňať opatrenia dohodnuté v rámci tohto mechanizmu; žiada, aby sa účasť zainteresovaných strán, a to aj sociálnych partnerov, organizácií občianskej spoločnosti a podnikateľského sektora, porovnateľne začlenila do prípravy a vykonávania národných plánov obnovy a odolnosti, ako je to v prípade programov politiky súdržnosti;
14.	zdôrazňuje, že koordinácia medzi príslušnými orgánmi, a to aj medzi národnými vládami a regionálnymi a miestnymi orgánmi, je dôležitá na riadenie Mechanizmu na podporu obnovy a odolnosti a na prekonanie administratívnych prekážok a byrokracie;
15.	berie na vedomie predbežnú politickú dohodu dosiahnutú medzi spoluzákonodarcami 10. februára 2024 o reforme rámca správy hospodárskych záležitostí EÚ, ktorej cieľom je zabezpečiť účinnú koordináciu hospodárskych politík a trvalú konvergenciu hospodárskej a sociálnej výkonnosti členských štátov;
16.	víta poznatky získané z návrhov na správu Mechanizmu na podporu obnovy a odolnosti; konštatuje, že reforma rámca správy hospodárskych záležitostí neposkytuje mechanizmy finančných stimulov EÚ na podporu a presadzovanie vnútroštátnych politických reforiem a investícií; zdôrazňuje, že poskytnutie potrebnej úrovne verejných investícií je nevyhnutné na dosiahnutie hlavných cieľov reformy rámca správy hospodárskych záležitostí a na riešenie súčasných a budúcich priorít Únie; je znepokojený tým, že niektoré členské štáty nebudú mať vlastnú finančnú kapacitu na financovanie spravodlivej zelenej a digitálnej transformácie;
17.	zdôrazňuje úlohu Európskeho parlamentu v rámci správy hospodárskych záležitostí EÚ a zasadzuje sa za jeho širšie zapojenie do európskeho semestra, pričom treba v plnej miere rešpektovať právomoci stanovené v zmluvách; berie na vedomie dialóg medzi Komisiou a členskými štátmi o ich individuálnych fiškálno-štrukturálnych plánoch; zdôrazňuje potrebu, aby sa so všetkými členskými štátmi zaobchádzalo rovnako; zdôrazňuje, že rozšírenie diskrečnej právomoci Komisie v procese vypracovania strednodobých fiškálno-štrukturálnych plánov musí byť spojené so zvýšeným dodržiavaním pravidiel pod kontrolou Európskej fiškálnej rady, ako aj väčšou zodpovednosťou a zvýšením toku informácií smerujúcich Európskemu parlamentu; uznáva, že hospodársky dialóg ako súčasť európskeho semestra je užitočným základom zodpovednosti; domnieva sa, že náležitá zodpovednosť si vyžaduje, aby Európsky parlament mal nástroje, ktoré mu umožnia uplatňovať dôsledky na základe jeho posúdenia výkonnosti európskeho semestra v súlade so zmluvami;
°
°     °
18.	poveruje svoju predsedníčku, aby postúpila toto uznesenie Rade a Komisii. 

